Na osnovu člana 74. Zakona o elektronskim medijima i člana 37. Statuta Radio Tivta, Savjet Radio Tivta na sjednici održanoj 21. marta 2022. godine usvojio je

**PRAVILA O IZBORNOJ KAMPANJI NA TALASIMA RADIO TIVTA ZA LOKALNE IZBORE 5. JUNA 2022. GODINE**

*Član 1.*

U cilju ostvarivanja opšteg interesa u oblasti informisanja Radio Tivat će, u skladu sa materijalnim i tehničkim mogućnostima, pratiti izbornu kampanju za lokalne izbore koji će se u Tivtu održati 5. juna 2022. godine.

*Član 2.*

Radio Tivat će istinito, blagovremeno i nepristrasno informisati gradjane o svim fazama postupka i različitim stavovima povodom lokalnih izbora pod ravnopravnim uslovima za sve učesnike u izbornoj kampanji, u skladu sa Zakonom o medijima, Zakonom o elektronskim medijima, Novinarskim Kodeksom, Programskim principima i profesionalnim standardima Radio Tivta, ovim pravilima i standardima sadržanim u medjunarodnim dokumentima o ljudskim pravima i slobodama.

*Član 3.*

Radio Tivat će u toku izborne kampanje poštovati profesionalnu etiku i obavezuje se na fer ponašanje koje se zasniva na toleranciji i kulturi dijaloga i isključuje uvrede i klevete, širenje vjerske, nacionalne, polne i rasne netrpeljivosti i kršenja pravila pristojnosti.

*Član 4.*

Pravo na učešće u izbornoj kampanji u Radio Tivtu imaju svi podnosioci izbornih lista čije je učešće potvrdjeno od strane opštinske izborne komisije ( u daljem tekstu podnosioci izbornih lista).

Pravo na učešće u izbornoj kampanji u Radio Tivtu počinje danom potvrdjivanja od strane opštinske izborne komisije, a prestaje 24 sata prije dana održavanja izbora.

*Član 5.*

Rad Radio Tivta za vrijeme izborne kampanje zasnivaće se na principima nezavisnosti, ravnopravnosti, uravnoteženosti i nepristrasnosti.

*Član 6.*

Rad Radio Tivta baziraće se na načelu uredjivačke nezavisnosti i svojim programskim sadržajima neće, direktno ili indirektno, favorizovati nijednog podnosioca izborne liste.

*Član 7.*

Radio Tivat će podnosiocima izborne liste obezbjediti ravnopravan pristup u svom programu, bez diskriminacije po bilo kom osnovu.

*Član 8*

Radio Tivat će u izbornoj kampanji izvještavati na uravnotežen način.

Radio Tivat će uravnoteženo izvještavati o rezultatima istraživanja javnog mnjenja.

*Član 9.*

Radio Tivat će nepristrasno izvještavati o izbornoj kampanji i primjenjivati jednake kriterijume za sve ispoljene stavove.

*Član 10*

Radio Tivat će u informativnim emisijama, izvan programa koji su predvidjeni za izbornu kampanju, obavještavati o aktuelnim zbivanjima i aktivnostima državnih organa i funkcionera lokalne samouprave, poštujući pravila profesionalizma, objektivnosti i novinarske etike.

Radio Tivat će prilikom izvještavanja o aktuelnim dogadjajima i radu državnih organa i funkcionera lokalne samouprave, u vezi sa pitanjima koja se ne odnose na lokalne izbore, posebno voditi računa da navedeno izvještavanje ne dobije otvoreni ili skriveni propagandni karakter, koji može uticati na odluke glasača.

*Član 11.*

Sedam dana prije održavanja lokalnih izbora Radio Tivat neće objavljivati rezultate istraživanja javnog mnjenja, drugih istraživanja i analiza u vezi sa opredjeljenjem gradjana povodom lokalnih izbora.

*Član 12.*

Na dan održavanja izbora prije zatvaranja glasačkih mjesta, Radio Tivat neće objavljivati procjene rezultata glasanja, osim informacija o broju gradjana koji su glasali, eventualnom kršenju izbornih procedura, kao i zvaničnih izjava opštinske izborne komisije i opštinskih biračkih odbora.

*Član 13.*

U vrijeme izborne ćutnje i na dan izbora Radio Tivat neće omogućavati oglašavanje podnosioca izbornih lista, niti objavljivati informacije vezane za izbornu kampanju.

*Član 14.*

Radio Tivat će striktno poštovati zabranu korišćenja djece u političko propagandne svrhe.

Član 15.

Oblici medijskog predstavljanja u programu Radio Tivta mogu biti besplatni i plaćeni.

Oblici medijskog predstavljanja će biti jasno odvojeni od ostalih programskih sadržaja posebnim džinglom.

Podnosiocima izbornih lista Radio Tivat će omogućiti ravnopravan pristup, bilo da se radi o besplatnim ili plaćenim sadržajima.

Član 16.

***Besplatno medijsko predstavljanje:***

Podnosioci izbornih lista imaju pravo na besplatno predstavljanje u programu Radio Tivta kroz:

*- saopštenje za javnost*

*- izvještaj sa pres konferencije*

*- tonsku reportažu sa promotivnog skupa*

*- gostovanje u programu Radio Tivta*

*- okrugli sto*

*- web sajt Radio Tivta*

*Član 17.*

*Saopštenje za javnost* podnosioca izbornih lista će se emitovati u Dnevniku Radio Tivta od 15 sati radnim danima, ili u posebnom programskom bloku subotom i nedjeljom.

Saopštenje za javnost ne smije biti duže od 2 minuta.

Saopštenje za javnost mora se dostaviti redakciji Radio Tivta najmanje dva sata prije emitovanja u programu Radio Tivta.

Redosljed emitovanja saopštenja za javnost odredjuje Radio Tivat na osnovu redosljeda dobijanja saopštenja.

*Član 18.*

*Izvještaj sa press konferencije* podnosioca izbornih lista emitovaće se u Dnevniku Radio Tivta radnim danima od 15 sati ili u posebnom programskom bloku subotom i nedjeljom. Izvještaj sa press konferencije podnosioca izbornih lista ne smije biti duži od 2 minuta i 30 sekundi, od čega će dio minutaže biti tonski snimak sa press konferencije.

Press konferencija podnosioca izbornih lista mora biti završena najmanje tri sata prije emitovanja izvještaja u programu Radio Tivta. U slučaju da press konferencija nije završena tri sata prije emitovanja u programu Radio Tivta, izvještaj sa konferencije biće emitovan sjutradan u Dnevniku Radio Tivta radnim danima ili u posebnom programskom bloku subotom i nedjeljom.

Redosljed emitovanja izvještaja sa pres konferencije podnosioca izbornih lista odredjuje Radio Tivat na osnovu redosljeda održavanja press konferencija.

Najavu za održavanje press konferencije ovlašćeni predstavnik podnosioca izbornih lista mora dostaviti Radio Tivtu najmanje jedan dan unapred.

*Član 19.*

*Tonska reportaža* sa promotivnog skupa u Tivtu podnosioca izbornih lista, za koju Radio Tivat bude pozvan, emitovaće se u posebnim programskim blokovima Radio Tivta.

Tonska reportaža sa promotivnog skupa ne smije biti duža od 20 minuta.

Promotivni skup podnosioca izbornih lista mora biti završen najmanje 12 sati prije emitovanja tonske reportaže u programu Radio Tivta.U slučaju da promotivni skup nije završen najmanje 12 sati prije emitovanja tonske reportaže, tonska reportaža će se emitovati sjutradan u programu Radio Tivta.

Najavu za održavanje promotivnog skupa ovlašćeni predstavnik podnosioca izbornih lista mora dostaviti Radio Tivtu najmanje jedan dan unapred.

*Član 20.*

Radio Tivat će u posebnom programskom bloku obezbjediti po jedno g*ostovanje podnosioca izbornih lista*.

Gostovanje u programu Radio Tivta ne smije biti duže od 45 minuta.

Gostovanje u programu Radio Tivta podrazumjeva učešće najviše četiri predstavnika podnosioca izbornih lista.

Okvirnu temu gostovanja u programu Radio Tivta dogovoriće voditelj Radio Tivta i predstavnici podnosioca izbornih lista.

Gostovanje predstavnika podnosioca izbornih lista u programu Radio Tivta podrazumjeva aktivno učešće voditelja Radio Tivta.

Gostovanje u programu Radio Tivta redakcija Radio Tivta i ovlašćeni predstavnik podnosioca izbornih lista će dogovoriti najmanje tri dana unapred.

*Član 21.*

Okrugli sto Radio Tivta održaće se posljednjeg dana pred izbornu ćutnju. Pravo učešća ima po jedan predstavnik podnosioca izbornih lista. Sastavni dio Okruglog stola su i pitanja slušalaca.

Voditelj Radio Tivta aktivno učestvuje u radu Okruglog stola.

Podnosioci izbornih lista će pismeno dostaviti ime i prezime svog ovlašćenog predstavnika koji će učestvovati na Okruglom stolu.

*Član 22.*

Radio Tivat će lokalne izbore pratiti i na svom sajtu, uz odgovarajuće tekstove i fotografije, vodeći računa o jednakom tretmanu podnosioca izbornih lista.

*Član 23..*

**Plaćeno medijsko predstavljanje**

Plaćeno medijsko predstavljanje podnosioca izbornih lista u programu Radio Tivta se ostvaruje kroz:

* *najavu promotivnog skupa*
* *propagandni džingl*

*Član 24.*

Najava promotivnog skupa podnosioca izbornih lista emitovaće se u posebnom marketinškom bloku Radio Tivta.

Najava promotivnog skupa ne može biti duža od jednog minuta.

Cijena emitovanje jedne najave promotivnog skupa iznosi deset eura sa PDV-om.

U toku jednog dana može se emitovati najviše 15 najava promotivnog skupa.

*Član 25.*

Propagandni džingl podnosioca izbornih lista emitovaće se u posebnom marketinškom bloku Radio Tivta.

Cijena emitovanja jednog propagandnog džingla do 30 sekundi iznosi 12 eura, do 40 sekundi 14 eura, do 50 sekundi 16 eura, do 60 sekundi 18 eura.Cijena propagandnog džingla od 60 sekundi do 120 sekundi iznosi 25 eura, a od 120 do 150 sekundi iznosi 40 eura. U cijenu nije uključen PDV.

Propagandni džinglovi u trajanju preko 150 sekundi neće se emitovati.

Izrada propagandnog džingla košta trideset eura.

U toku jednog dana može se emitovati najviše 20 propagandnih džinglova podnosioca izbornih lista.

*Član 26.*

Od donošenja ovog Pravilnika do prestanka izborne ćutnje Radio Tivat neće direktno prenositi sjednice Skupštine opštine Tivat. Sa skupštinskih zasjedanja Radio Tivat će pripremati specijalne izvještaje.

*Član 27.*

Podnosioci izbornih lista imaju pravo na ispravku ili odgovor.

Na ostvarivanje prava na ispravku ili odgovor primjenjuju se odredbe Zakona o medijima.

*Član 28.*

Za vrijeme izborne kampanje ovlašćeno lice za razmatranje predstavki i prigovora, donijeće predlog odluke o prigovoru ili žalbi po hitnom postupku, a najkasnije u roku od 24 sata od prijema.

*Član 29.*

Savjet Radio Tivta donijeće odluku o prigovoru ili žalbi najkasnije u roku od 48 sati od dana podnošenja.

Odluka Savjeta Radio Tivta o prigovoru ili žalbi objaviće se istog dana.

Odluke Savjeta Radio Tivta o prigovoru ili žalbi neće se objavljivati u toku izborne ćutnje.

*Član 30.*

Savjet Radio Tivta uputiće podnosioca da eventualnu žalbu povodom odluke o prigovoru ili žalbi može podnijeti Agenciji za elektronske medije Crne Gore.

*Član 31.*

Sastavni dio ovih Pravila je i cjenovnik za politički marketing.

Predsjednik Savjeta Radio Tivta

Mašo Čekić